text: Fornem kinesisk hæder til Danfoss-formand
  03 oktober 2018 kl. 06.10
  Jørgen Mads Clausen, bestyrelsesformand for Danfoss, har fået tildelt The China Friendship Award - den højeste kinesiske udmærkelse for udlændinge - for 22 års indsats i Kina.
  Prisen er en anerkendelse af den store indsats, som Danfoss gennem 22 år har gjort for udviklingen af Kina til et moderne industrisamfund.
  Efter 22 år i Kina har Danfoss nu mere end 5.000 medarbejdere, seks produktionssteder og et salg på seks milliarder kroner.
  
  Jørgen Mads Clausen, bestyrelsesformand, Danfoss: "Det er en stor ære for mig at modtage denne pris."
  Jørgen M. Clausen fik overrakt The China Friendship Award af den kinesiske vicepremierminister Liu Han ved en ceremoni i Folkets Store Hal i Beijing.
  - Det er en stor ære for mig at modtage denne pris, som jeg modtager ikke bare på vegne af Danfoss-teamet i Kina - men på vegne af alle Danfoss-medarbejdere i hele verden, der har bidraget til den store vækst og udvikling i vores kinesiske forretning, siger Jørgen M. Clausen.
  Danfoss har oplevet høje vækstrater i Kina, og forventningerne er fortsat vækst og udvikling - primært som følge af fokus på effektive energiløsninger.
  Prisen blev overrakt mandag på Kinas nationaldag, og overrækkelsen blev vist direkte på landsdækkende tv - og blev ifølge Danfoss fulgt af en milliard kinesiske tv-seere.
  
  